k startowej stronje | archiw | impresum | kontakt
wutora, 23.10.2018 | k dolnoserbskej wersiji
Jurij Łušćanski, Budyšin 19.05.2006
Mailka z Minnesoty/USA
Ameriscy fanojo Budyskeje skupiny - zaběraja so aktiwnje ze Serbami, jich rěču a kulturu. Wobraz powjetšić? Tu kliknyć!
"Sym słyšał, zo je skupina "Silbermond" z Budyšina. Su to Serbja? Moji šulerjo su hižo wjele wo Serbach słyšeli a su sej nětko projekt předewzali wo skupinje Silbermond. Woni Ći bórze foto sčinja a pósćelu." Tole piše Brian Rigwald dnja 7. septembra 2005 w mailce zarjadej Domowiny do Budyšina. Mjeztym su wězo tež fota třoch rjadownjow do Budyšina dóšli. Štó je Brian Rigwald a kak je kontaktam do Łužicy a k Serbam přišło?
Američan Mr. Brian Rigwald, American History Teacher, Century Junior High School je resp. běše wučer němčiny w Forest Lake w Minnesoće/USA a wón je před wjele lětami, tehdom jako student pedagogiki, připadnje widźał widejo wo Łužicy a Serbach. Štóž USA znaje, wě, zo zhoniš w jich medijach - hač w telewiziji abo w nowinach - lědma što wo Němskej abo scyła wo "starej Europje". Tele wuwzaćne wusyłanje je Brian připadnje widźał.
"Jako Błóta widźach, přińdźe mi mysl, zo móhł tola tematiku Słowjanow ze swojej wučbu němčiny zwjazać", piše Brian. Wot dźěda a wowki wědźeše, zo je sam pólskeho pochada a zo běštaj so wonaj hišće Rigwalski pisałoj.
Ameriscy fanojo Budyskeje skupiny - zaběraja so aktiwnje ze Serbami, jich rěču a kulturu. Wobraz powjetšić? Tu kliknyć!
Přez Statnu kencliju Braniborskeje w Podstupimje namaka Brian puć do Budyskeho Serbskeho domu, do zarjada Domowiny a po krótkich listach (k internetej tehdom hišće přizamknjeni njeběchmy) přez wulku wodu wón tule přizemi. To běše před 13 lětami, a z planowaneho krótkeho studijneho přebywanja bu třiměsačny wopyt wot septembra do nowembra 1992. Student Brian běše z hosćom priwatnych ludźi w Budyšinje, Njebjelčicach, Rownom a Slepom, Janšojcach a Berlinje a je swój wopyt intensiwnje wužiwał. Je swoje znajomnosće w němčinje polěpšił a serbšćinu a pólšćinu rěčnje přirunował. Wězo je mjeztym tež derje serbsce zrozumił a sady rěčał, tež tajke, kotrež we wučbnicach podarmo pytaš. A nic jenož to; na Njebjelčanskim karnewalu je na přikład ze Sexy Girls rejował a w Slepom pola Leńki Nowakoweje so do syteje wole z tam typiskimi plincami zeznajomnił. Něšto dnjow běše tež z hosćom pola přiwuznych w Rzeszowje w Pólskej. Brian je - byrnjež jemu to na prěni napohlad njepřicpěwaš - w pólskej rejowanskej folklornej skupinje w swojim ródnym měsće w USA rejował. Tale skupina běše zańdźene lěto w juliju potom prěni raz tež w pólskim Rzeszowje.
A što ma tole wšo ze "Silbermond" činić? Najprjedy móžach prašenje Briana, hač je skupina serbska, do toho směra wotmołwić, zo je nan drummera skupiny Andreasa Nowaka fotograf našich Serbskich Nowinow Maćij Bulank. Samsny dźeń hišće dóstach na swój list wotmołwu: "Maćija tola znaju, wón je mje tehdom za nastawk w SN fotografował " (23.2.1992). Kaž prajene, to běše před 13 lětami a tehdom běše Andreasej Nowakej hakle 10 lět.
Hižo za čas swojeho přebywanja we Łužicy zajimowaše so Brian tež za skupiny, kotrež němske teksty spěwachu a wza sej CDje Xaviera Naidoo a druhich sobu domoj do USA. Hudźba so jemu lubješe a přez měrnu hudźbu běchu teksty derje rozumić. Tute CDje wón w šuli swojim šulerkam a šulerjam hraješe a mějachu sej sobupisać, štož zrozumichu. Zajimawa wučbno-hudźbna metoda. Abo?
Ameriscy fanojo Budyskeje skupiny - zaběraja so aktiwnje ze Serbami, jich rěču a kulturu. Wobraz powjetšić? Tu kliknyć!
Za dalšimi skupinami a bandami w interneće pytajo, je wučer Brian tež na "Silbermond" z Budyšina přišoł. A ze swojim zajimom za Budysku skupinu je mjeztym tři rjadownje na Century Junior High School w Forest Lake "inficěrował" a su so stali z wopawdźitymi fanami.
"Škoda, zo je tele šulske lěto moje posledne jako wučer němčiny; w přichodnym wuwučuju ameriske stawizny. Móžno pak, zo mam bórze tež zemjepis podawać, potom móžu tež zaso něšto wjac za Serbow činić!" To piše wučer Brian.
Prašenje je, što budźe ze fanow skupiny "Silbermond"? A što měni "Silbermond" k tomu? Móžno, zo poda so "Silbermond" bórze na wučbu němčiny do Minnesoty, a drummer Andreas ma móžno najnowši informaciskiny material wo Serbach sobu ...
PS: Hakle při zaběrje ze skupinu zhonich, zo staj hudźbnikaj a bratraj Johannes a Thomas Stolle sotrowčaj mojeho šulskeho towarša Arnolda Gutsche, z kotrymž běch za swój šulski čas hromadźe pola "kapałnikow" w Drježdźanach.
Chceće swoje měnjenje k tutemu přinoškej wozjewić?
Wobdźělće so na našej diskusiji!
pol_Latn szl_Latn bos_Latn pol_Latn ces_Latn hrv_Latn szl_Latn szl_Latn ces_Latn szl_Latn ces_Latn szl_Latn ces_Latn szl_Latn bos_Latn hrv_Latn szl_Latn ces_Latn slk_Latn